b"\n_START_ARTICLE_\nGaupne\n_START_SECTION_\nStedet\n_START_PARAGRAPH_\nGaupne ligger i n\xc3\xa6rheten av blant annet Jostedalsbreen, Sognefjellet/Jotunheimen og Urnes stavkirke og blir dermed mye brukt som utgangspunkt for turister. Stedet er omgitt av fjell og fjorder. _NEWLINE_Blant de st\xc3\xb8rre bedriftene i Gaupne er AveryDennison. AveryDennison NTP AS er landets ledende leverand\xc3\xb8r av etiketter og merkesystemer for tekstil og konfeksjon. Luster Mekaniske Industri ble etablert i 1981 og har spesialisert seg p\xc3\xa5 prefabrikasjon av r\xc3\xb8rsystemer b\xc3\xa5de til offshore og landbaserte anlegg. Statkraft Region Midt-Norge har ogs\xc3\xa5 hovedsentralen sin her._NEWLINE_Gaupne har ogs\xc3\xa5 idrettshall og kj\xc3\xb8pesenteret Pyramiden. P\xc3\xa5 h\xc3\xb8sten 2012 fikk Gaupne ogs\xc3\xa5 et badeanlegg, Lustrabadet, som raskt har blitt veldig popul\xc3\xa6rt b\xc3\xa5de i og utenfor kommunen. Bygda sitt idrettslag er Idrettslaget Bj\xc3\xb8rn og har b\xc3\xa5de langrennsmilj\xc3\xb8 og fotballmilj\xc3\xb8. Fotballaget spiller i 5. divisjon. Hver sommer arrangeres flere fester i Parken, en stevnearena med to scener. Flere kjente norske band og artister, blant annet Hellbillies, Erik og Kriss, Wig Wam, Cir.cuz, Sirkus Eliassen, Plumbo, DDE og Staut, har spilt her i tillegg til noen utenlandske, som Vikingarna og Smokie._NEWLINE_P\xc3\xa5 lokal dialekt uttales Gaupne \xc2\xabG\xc3\xa5p'n\xc2\xbb, og en person fra Gaupne er en \xc2\xabg\xc3\xa5pning\xc2\xbb. Fra Gaupne til Sogndal er det ca. 25 minutter med bil langs fylkesvei 55.\n_START_SECTION_\nLustrabadet\n_START_PARAGRAPH_\nGaupne fikk i 2012 Norges mest moderne badeland, Lustrabadet. I l\xc3\xb8pet av ett \xc3\xa5r har badet hatt 59.000 bes\xc3\xb8kende."